C 88/58
LT
Europos Sąjungos oficialusis leidinys
2022 2 24
Pranešimo apie vyno sektoriaus produkto specifikacijos standartinio pakeitimo patvirtinimą paskelbimas pagal Komisijos deleguotojo reglamento (ES) 2019/33 17 straipsnio 2 ir 3 dalis (2022/C 88/07) Šis pranešimas skelbiamas pagal Komisijos deleguotojo reglamento (ES) 2019/33 (1) 17 straipsnio 5 dalį.
PRANEŠIMAS APIE STANDARTINĮ BENDROJO DOKUMENTO PAKEITIMĄ
„Crémant de Bordeaux“ PDO-FR-A0488-AM06 Pranešimo data: 2021 11 26 PATVIRTINTO PAKEITIMO APRAŠYMAS IR PAGRINDIMAS 1.
Oficialusis geografinių kodų registras Geografinės vietovės komunų sąrašas atnaujintas atsižvelgiant į Oficialųjį geografinių kodų registrą.
Iš dalies pakeistas bendrojo dokumento 6 punktas.
2.
Vynuogių veislės Putojančių rožinių vynų gamybai skirtų vyninių vynuogių veislių sąrašas papildytas „Muscadelle B“, „Sauvignon B“, „Sauvignon gris G“, „Sémillon B“ vyninių vynuogių veislėmis.
Šios vyninių vynuogių veislės jau buvo įtrauktos į baltiesiems putojantiems vynams gaminti naudojamų vyninių vynuogių sąrašą.
Pridėjus šias vyninių vynuogių veisles, įterptas ir baltųjų vynuogių veislių naudojimo gaminant rožinių putojančių vynų kiuvė apribojimas.
Pridėjus šias vyninių vynuogių veisles vynams suteikiamas tam tikras gaivumas, kartu išlaikant rožinių putojančių vynų juslines savybes.
Dėl šio pakeitimo bendrasis dokumentas nekeičiamas.
3.
Agrarinės aplinkosaugos nuostatos Į produkto specifikaciją įtraukiamos toliau išvardijamos agrarinės aplinkosaugos nuostatos.
Iš sklypų būtina pašalinti nudžiūvusius/nebegyvybingus vynmedžius; juos laikyti sklypuose draudžiama.
Draudžiamas cheminis piktžolių naikinimas visuose sklypuose.
Kiekvienas veiklos vykdytojas apskaičiuoja ir registruoja apdorojimo dažnio indeksą.
Šiais pakeitimais siekiama labiau atsižvelgti į visuomenės poreikius vartoti mažiau augalų apsaugos produktų ir labiau puoselėti aplinką.
Dėl šių pakeitimų bendrasis dokumentas nekeičiamas.
4.
Vynuogių derliaus gabenimas Patikslinamos vynuogių derliaus gabenimo sąlygos – jos papildomos toliau nurodomomis nuostatomis.
Talpyklų šonų matmenys negali viršyti 1,20 x 1,00 m, o aukštis – 0,80 m.
Pakrovimo aukštis neturi būti didesnis nei 0,60 m.
Laikas nuo vynuogių surinkimo iki jų spaudimo neturi viršyti 24 valandų.
Šis pakeitimas leidžia išvengti vynuogių suspaudimo gabenimo metu, taigi, jos būna geresnės kokybės.
Todėl iš dalies keičiamas bendrojo dokumento 5.1 punktas.
(1) OL L 9, 2019 1 11, p. 2.